## Rješenje Ustavnog suda Republike Hrvatske broj U-II-1075/1994, U-II-274/1995 od 14

### NN 42/1999 (3.5.1999.), Rješenje Ustavnog suda Republike Hrvatske broj U-II-1075/1994, U-II-274/1995 od 14

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić,
predsjednik Suda te suci Zdravko Bartovčak, dr. Velimir
Belajec, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić,
mr. Hrvoje Momčinović, Ivan Marijan Severinac i Mladen
Žuvela, rješavajući o prijedlozima za pokretanje
postupka ocjene suglasnosti s Ustavom i zakonom drugog propisa,
na sjednici održanoj 14. travnja 1999. godine, donio je

## RJEŠENJE

I. Ne prihvaća se prijedlog za pokretanje postupka ocjene
suglasnosti s Ustavom i zakonom odredaba članka 12. stavka
1. točke 23. Odluke o komunalnoj naknadi Grada Opatije
(»Službene novine Županije primorsko - goranske«,
br. 19/94).

II. Obustavlja se postupak ocjene suglasnosti s Ustavom i zakonom
odredaba članka 9. u svezi s člankom 1. Odluke o
komunalnoj naknadi Grada Opatije (»Službene novine Županije
primorsko - goranske«, br. 19/94).

III. Ovo rješenje objavit će se u »Narodnim novinama«
i »Službenim novinama Županije primorsko - goranske«.

O b r a z l o ž e nj e

Na temelju odredbe članka 25. stavka 1. točke 13.
tada važećeg Zakona o određivanju poslova iz samoupravnog
djelokruga jedinica lokalne samouprave i uprave (»Narodne
novine«, br. 75/93) i članka 28. Statuta Grada Opatije,
Gradsko vijeće Grada Opatije dana 29. lipnja 1994. godine
donijelo je Odluku o komunalnoj naknadi, objavljenoj u »Službenim
novinama Županije primorsko - goranske«, br.
19/94, a koja se primjenjuje od 1. srpnja 1994. godine.

Predlagatelj, Liburnia Riviera Hoteli d.d. iz Opatije, predlaže
pokretanje postupka za ocjenu suglasnosti s Ustavom i zakonom
odredaba članka 12. stavka 1. točke 23. Odluke o
komunalnoj naknadi Grada Opatije, smatrajući kako osporavana
odredba nije suglasna s odredbama članka 48. stavka 1.,
članka 49. stavka 2., članka 51. stavka 1. i članka
130. Ustava.

Osporavana odredba glasi:

*»Članak 12. (stavak 1. točka 23.)*

*Obzirom na namjenu prostora za koji se obračunava komunalna
naknada utvrđuju se sljedeći koeficijenti namjene prostora:
...*

*23. Prodaja igara na sreću, rent a car, banke, free shop,
odvjetnici, osigur. društva, javni bilježnici, revizori,
knjig. servisi, privatne zubar. ordinacije, kancelarijski prostori
u zgradama koje su ranije korištene kao hotelski objekti.
- 18 14 10 (12 12 6 12 6 2 2).«*

Podnositelj prijedloga u bitnome osporava kriterije izračuna
i utvrđenu visinu komunalne naknade. Smatra da su osporavanom
Odlukom previsoko određeni koeficijenti namjene prostora,
a posebice glede prostora za kancelarije u zgradama koje su ranije
korištene kao hotelski objekti. Predlagatelj cijeni da neopravdano
plaća komunalnu naknadu povećanu nekoliko puta za
svoje zgrade koje već 20-30 godina koristi kao kancelarijski
prostor, a koje su prije toga bile korištene kao hotelski
objekti.

Ističući kako visina komunalne naknade, utvrđena
u konkretnom slučaju, povrijeđuje ustavno jamstvo prava
vlasništva i da mu ograničava poduzetničku
i tržišnu slobodu, koje su utvrđene kao temelji
gospodarskog ustroja Republike, te smatrajući kako kriteriji
za utvrđivanje visine komunalne naknade nisu suglasni s odredbom
Ustava prema kojoj je svatko dužan sudjelovati u podmirenju
javnih troškova sukladno svojim gospodarskim mogućnostima,
predlagatelj predlaže pokrenuti postupak ocjene suglasnosti
s Ustavom i zakonom i osporavanu odredbu ukinuti.

Predlagatelji, Liburnia Riviera Hoteli d.d. iz Opatije i Antun
Kelava iz Opatije, zajednički predlažu pokretanje
postupka za ocjenu suglasnosti s Ustavom i zakonom odredaba članka
9. u svezi članka 1. navedene Odluke o komunalnoj naknadi.

Osporavane odredbe glase:

*»Članak 1.*

*Ovom odlukom uređuju se naselja s uređenim građevinskim
zemljištem u kojima se plaća komunalna naknada, propisuje
način utvrđivanja visine komunalne naknade za pojedinog
obveznika, te obveza plaćanja komunalne naknade.*

*Članak 9.*

*Visinu komunalne naknade u mjesečnom iznosu za svakog
obveznika čini umnožak ukupnog broja bodova i vrijednosti
boda.*

*Ukupan broj bodova čini umnožak površine prostora,
koeficijenta uređenosti područja i koeficijenta namjene
prostora.*

*Vrijednost boda utvrđuje Gradsko poglavarstvo.«*

Prema mišljenju predlagatelja, osporavane odredbe nisu suglasne
s odredbama članka 27. i članka 30. tada važećeg
Zakona o komunalnoj djelatnosti (»Narodne novine«, br.
15/79, 18/79 i 26/93). Nesuglasje s navedenim odredbama Zakona
o komunalnoj djelatnosti predlagatelji drže razvidnim iz
činjenice da je tim odredbama dana ovlast predstavničkim
tijelima, odnosno skupštinama općine, utvrđivati
naselja u kojima se, u skladu s odredbama članka 26. stavka
3. Zakona o komunalnim djelatnostima, plaća komunalna naknada,
te skupštinama općine i skupštinama zajednica
komunalnih djelatnosti zajednički i sporazumno utvrđivati
visinu komunalne naknade, dok je u konkretnom slučaju za
utvrđivanje visine komunalne naknade Gradsko vijeće
Grada Opatije ovlastilo Gradsko poglavarstvo Grada Opatije.

Cijeneći kako Gradsko poglavarstvo Grada Opatije, kao izvršno
tijelo lokalne samouprave, prema Zakonu nije moglo biti ovlašteno
utvrditi visinu komunalne naknade, odnosno smatrajući da
su osporavane odredbe sporne Odluke protivne Zakonu o komunalnoj
djelatnosti, predlagatelji predlažu pokrenuti postupak za
ocjenu suglasnosti s Ustavom i zakonom i osporavane odredbe ukinuti.

Tijekom ustavnosudskog postupka, predmetni prijedlozi dostavljeni
su na odgovor Gradu Opatiji. U svom odgovoru nadležno tijelo
prijedloge predlagatelja za pokretanje postupka za ocjenu suglasnosti
s Ustavom i zakonom osporavanih odredaba sporne Odluke cijeni
neosnovanima i predlaže njihovo neprihvaćanje.

Prijedlog predlagatelja Liburnia Riviera Hoteli d.d. iz Opatije
nije osnovan.

Prema odredbama članka 130. Ustava, jedinice lokalne samouprave
samostalne su u obavljanju poslova lokalne samouprave. Također,
odredbom članka 25. tada važećeg Zakona o određivanju
poslova iz samoupravnog djelokruga jedinica lokalne samouprave
i uprave (»Narodne novine«, br. 75/93), a sukladno s
odredbama Zakona o lokalnoj samoupravi i upravi (»Narodne
novine«, br. 90/92), određena je nadležnost tijela
lokalne samouprave za utvrđivanje komunalne naknade.

Nakon analize relevantnih odredaba Ustava i Zakona, odredaba osporavane
Odluke te navoda predlagatelja iznesenih u prijedlogu, utvrđeno
je da je Gradsko vijeće Grada Opatije, u konkretnom slučaju,
uredilo pitanje plateža komunalne naknade unutar svojih ustavnih
i zakonskih ovlasti.

Iz prijedloga predlagatelja u svezi s osporavanom odredbom sporne
Odluke proizlazi kako on u bitnome osporava kriterije i izračun
visine komunalne naknade utvrđene za kancelarijske prostore
koji se nalaze u bivšim hotelskim objektima.

Tijekom ustavnosudskog postupka utvrđeno je da način
izračuna visine komunalne naknade, u konkretnom slučaju,
ne dovodi u sumnju da bi osporavana odredba bila nesuglasna s
odredbama Ustava na koje predlagatelj u svom prijedlogu upućuje.

Slijedom iznijetoga, na temelju odredbe članka 45. stavka
1. Poslovnika Ustavnog suda Republike Hrvatske (»Narodne
novine«, br. 29/94), riješeno je kao pod točkom
I. izreke.

Postupak ocjene suglasnosti s Ustavom i zakonom odredaba članka
9. u svezi s člankom 1. Odluke o komunalnoj naknadi Grada
Opatije se obustavlja.

Člankom 27. stavkom 2. Ustavnog zakona o Ustavnom sudu
Republike Hrvatske (»Narodne novine«, br. 13/91) određeno
je da će se postupak obustaviti u slučaju kada prestanu
postojati pretpostavke za vođenje ustavnosudskog postupka.

U konkretnom slučaju, predlagatelji smatraju da su osporavane
odredbe u suprotnosti s odredbama tada važećeg Zakona
o komunalnim djelatnostima.

Zastupnički dom Hrvatskoga državnog sabora je na sjednici
od 15. V. 1995. donio Zakon o komunalnom gospodarstvu, koji je
objavljen u »Narodnim novinama«, br. 36/95 i koji je
stupio na snagu 9. lipnja 1995. godine, s time da se, na temelju
odredbe članka 35. tog Zakona, taj Zakon počeo primjenjivati
po proteku roka od 60 dana od dana njegove objave.

Člankom 34. stavkom 1. t. 1., 2. i 3. Zakona o kumunalnom
gospodarstvu propisano je da danom primjene tog Zakona prestaju
važiti Zakon o komunalnim djelatnostima, Zakon o fondovima
u stambenom i komunalnom gospodarstvu (»Narodne novine«,
br. 53/90 i 76/93), u dijelu koji se odnosi na fondove u komunalnom
gospodarstvu, kao i članak 25. Zakona o određivanju
poslova iz samoupravnog djelokruga jedinica lokalne samouprave
i uprave.

Zakon o komunalnom gospodarstvu je utvrđivanje i naplatu komunalne
naknade propisao u članku 20. i to sadržajno drugačije
od dotadašnje zakonske regulative.

Do primjene Zakona o komunalnom gospodarstvu, a prema naprijed
navedenim zakonskim odredbama, sustav određivanja visine i
načina rasporeda sredstava komunalne naknade temeljio se
na suodlučivanju gradskog (ili općinskog) vijeća
i fondova u komunalnom gospodarstvu.

Primjenom Zakona o komunalnom gospodarstvu, sustav suodlučivanja
je otklonjen.

Prema odredbama članka 20. Zakona o komunalnom gospodarstvu,
kojima se propisuje utvrđivanje i naplata komunalne naknade,
mjerila i način rasporeda sredstava komunalne naknade odlukom
utvrđuje predstavničko tijelo jedinice lokalne samouprave
u skladu s godišnjim programom (stavak 1.), a visinu komunalne
naknade određuje poglavarstvo jedinice lokalne samouprave
sukladno Zakonom određenim mjerilima (stavak 3.), s time da
upravni odjel jedinice lokalne samouprave, nadležan za poslove
komunalnog gospodarstva, donosi rješenje o utvrđivanju
visine komunalne naknade u svakom pojedinom slučaju (stavak
5.).

Budući da je Zakon o komunalnim djelatnostima, u odnosu
na koji se tražila ocjena osporavanih odredaba sporne Odluke
prestao važiti, a novi je Zakon o komunalnom gospodarstvu
visinu komunalne naknade te mjerila i način rasporeda sredstava
komunalne naknade sadržajno drugačije propisao, to
su prestale pretpostavke za vođenje postupka u konkretnom
slučaju, pa je sukladno odredbama članka 27. stavka
2. Ustavnog zakona o Ustavnom sudu Republike Hrvatske riješeno
kao pod točkom II. izreke.

Objava ovog rješenja temelji se na odredbama članka
20. stavka 1. Ustavnog zakona o Ustavnom sudu Republike Hrvatske.

Broj: U-II-1075/1994
 U-II-274/1995
Zagreb, 14. travnja 1999.

Predsjednik
**Jadranko Crnić,** v. r.

Rješenje, NN 42/1999-848